Brande eis 7 lewens, 439 huise | Netwerk24
Deur Jackie Kruger 12 Junie 2017 06:14
Owerhede sê die brande in die Knysna Plettenbergbaai omgewing is in bedwang gebring. Foto: Jaco Marais
Teen die tyd dat die brande in Knysna gister in bedwang gebring is, was sewe mense van die omgewing en in Plettenbergbaai dood.
In die “episentrum” van die Knysna-brand is 439 huise verwoes.
Boonop het Knysna nog net genoeg water vir 28 dae.
'n Driejarige seuntjie en ’n vierjarige dogtertjie was onder die slagoffers, asook twee vrywillige brandbestryders.
John Blaauw (63), ’n vrywillige brandbestryder van Hornlee in Knysna, is Saterdag dood toe hy gedoen het waarvoor hy bekend was: om ander mense te help, sê sy vrou, Katriena.
Die ma van ’n dogtertjie wat Woensdag dood gevind is, is Saterdagaand in die Tygerberg-hospitaal in Kaapstad aan haar beserings dood.
Catherin Matope se lyk is langs ’n dam in Welbedacht gekry, sê kapt. Malcolm Pojie, ’n polisiewoordvoerder.
Haar ma is vermis, maar is later in die Knysna-hospitaal opgespoor.
Sy is Vrydag na die Tygerberg-hospitaal oorgeplaas.
Die naam van die vrou, ’n Malawiër, sal later bekend gemaak word. ’n Geregtelike doodsondersoek word gedoen.
Die afdraai na Simola en Eastford soos dit gister gelyk het. Foto: Jackie Kruger
Johnny Douglas, waarnemende munisipale bestuurder van Knysna, het gister gesê daar sal vandag voortgegaan word om die skade te bepaal.
“Die munisipaliteit moet nou toesien dat opruimingswerk gedoen word, soos om rommel te verwyder waar huise beskadig is.”
Hy vra dat mense water spaarsaam gebruik weens die tekort.
Vroeër is bekend gemaak dat die Akkerkloofdam by Knysna slegs 31% vol is.
Reinard Geldenhuys, voorvalbevelvoerder met die brandbestryding in Knysna, sê opruimingswerk in en om Knysna sal nog weke lank duur, indien nie maande nie.
Gister was geen eiendom meer in gevaar nie.
Eleanor Bouw-Spies, burgemeester van Knysna, het gesê skenkings stroom nou in en die uitdaging is om dit reg te hanteer.
n Streng proses word gevolg om toe te sien dat dit die regte mense bereik.
Volgens Bouw-Spies word veral slaapsakke, matrasse, en kleiner huishoudelike toestelle benodig.
Die Wes-Kaapse rampbestuursafdelling sê in ’n verklaring die brande in Barrington, Karatara en Elandskraal noord van Sedgefield, sowel as dié in Wit Lokasie, Concordia en Nekkies is in bedwang.
Daar was geen verliese in Buffelsbaai nie, maar in Brenton-on-Sea is talle huise beskadig.
Sedert Saterdag het nog ses huise in Knysna afgebrand.
In Bitou, wat Plettenbergbaai insluit, het nog 50 strukture afgebrand, maar ’n formele skadebepaling sal nog gedoen moet word.
Teen gister was dit nog nie veilig om terug te keer na gebiede soos Brenton-on-Sea, Buffelsbaai, Ganzvlei, Welbedacht en Fernwood by Pezula nie.
Berig is ontvang dat brande in Kranshoek en Kransbos opgevlam het, maar weer in bedwang gebring is.
Die brande wat sedert Vrydag die Thornhill- en Longmore-gebied naby Port Elizabeth teister, was gistermiddag grootliks in bedwang.
Die brande het Saterdag die lewe van Myrna van der Riet (72) en haar man, Walter (73), geëis. ’n Nadoodse ondersoek sal gedoen word, berig Lourens Schoeman.
Meer oor: Knysna | Plettenbergbaai | Brandskade | Brande
Brande in Tuinroete ‘onder beheer’
Minstens 439 huise in Knysna verwoes
Vrywillige brandbestryder sterf toe hy wou help